Kollégiumi jelentkezések elbírálásának rendje

## A KEB célja

1. 1. A Kollégiumi jelentkezések elbírálásának rendje című fejezet (a továbbiakban: KEB) célja a kollégiumi elhelyezésre irányuló kérelmek benyújtására és elbírálására vonatkozó szabályok rögzítése.

## A KEB hatálya

* 1. [[1]](#footnote-1)A KEB hatálya finanszírozási formától függetlenül kiterjed az egyetemen folyó bármely képzési ciklusban – ide értve a felsőfokú szakképzést és a szakirányú továbbképzést és a doktori képzést is – valamennyi szakon nappali, levelező és távoktatási tagozaton hallgatói jogviszonnyal rendelkező hallgatókra.
  2. A KEB hatálya kiterjed továbbá:
     1. az egyetemre jelentkezőre,
     2. a vendéghallgatói jogviszonyban állókra.
  3. [[2]](#footnote-2)Az Erasmus+, Stipendium Hungaricum vagy más, nemzetközi mobilitási program keretében az egyetemen tanulmányokat folytató hallgatókra a jelen fejezet 14. §-ait kell alkalmazni.
  4. Sportkollégiumi elhelyezésre a 18.§ -ban foglaltakat kell alkalmazni.
  5. A KEB hatálya kiterjed továbbá a kollégiumi elhelyezésre irányuló kérelmeket elbíráló testületekre és személyekre.

## Kapcsolódó dokumentumok

* 1. A KEB-hez kapcsolódó dokumentumok:
* a nemzeti felsőoktatásról szóló 2011. évi CCIV. törvény (a továbbiakban: Nftv.)
* a nemzeti felsőoktatásról szóló 2011. évi CCIV. törvény egyes rendelkezéseinek végrehajtásáról szóló 87/2015. (IV. 9.) Korm. rendelet (a továbbiakban: Vhr.).
* a felsőoktatási intézmények képzési tudományos célú és fenntartói normatíva alapján történő finanszírozásáról szóló 50/2008. (III.14.) Korm. rendelet
* a felsőoktatásban résztvevő hallgatók juttatásairól és az általuk fizetendő egyéb térítésekről szóló 51/2007. (III.26.) Korm. rendelet.

## Az egyetem kollégiumai

* 1. A Szervezeti és Működési Rend szerint az egyetem kollégiumai a kancellár irányítása alá tartozó szolgáltató szervezeti egységek, amelyek fő feladata a hallgatók lakhatási feltételeinek biztosítása.
  2. A kollégiumok a hallgatók lakhatási feltételeit biztosító, az egyetem szerves részét képező, önkormányzati elv alapján működő, a nevelés és oktatás egyes kiegészítő feladatait ellátó, a közösségi életet szolgáló diák-szociális intézmények.
  3. A kollégium feladata elsősorban az egyetem államilag támogatott/ magyar állami (rész)ösztöndíjas formában tanulmányait folytató teljes idejű képzésben részt vevő, aktív hallgatói jogviszonnyal rendelkező hallgatók elhelyezése a tanulmányi időszak alatt.
  4. Az egyetem kollégiumai:
     1. Almagyardombi Kollégium (3300 Eger, Leányka u. 6.),
     2. Apartmanházak (3300 Eger, Leányka u. 4/b.),
     3. Dezső Lajos Kollégium (3950 Sárospatak, Eötvös u. 5–7.),
     4. Leányka Úti Kollégium (3300 Eger, Leányka u. 2.),
     5. Sas Úti Kollégium (3300 Eger, Sas út 94.),
     6. Károly Róbert Diákotthon (3200 Gyöngyös, Bene út 69.),
     7. Zirzen Janka Kollégium (5100 Jászberény, Rákóczi út 55.),
  5. A kollégiumok szervezetére, működésére, feladatára vonatkozó részletes szabályokat a az SZMR keretei között a Kollégiumi szervezeti és működési szabályzat és az egyes kollégiumok házirendjei tartalmazzák.
  6. A kollégiumokat igazgató vezeti.
  7. Az önkormányzati jogköröket a kollégiumi közgyűlések és a kollégiumi bizottságok a Kollégiumi szervezeti és működési szabályzatban meghatározottak szerint gyakorolják.
  8. A kollégiumok szakmai felügyeletét a rektortól átruházott hatáskörben az oktatási, képzésfejlesztési és tanulmányi ügyekért felelős rektorhelyettes látja el.
  9. Az egyetem kollégiumaiban, a Kollégiumi szervezeti és működési szabályzatban és saját alapszabályukban meghatározottak szerint szakkollégiumok működhetnek.

## Jogosultság a kollégiumi elhelyezésre, kollégium férőhelyek felosztása

* 1. Kollégiumi elhelyezését kérheti mindenki, aki felvételi kérelmet nyújtott be az egyetemre, valamint, aki az egyetemmel hallgatói jogviszonyban áll függetlenül attól, hogy milyen képzési szakaszra, milyen tanulmányi rend szerinti képzésre kéri a felvételét, illetve létesített hallgatói jogviszonyt.
  2. A kollégiumba nem vehető fel az a hallgató, akinek a hallgatói jogviszonya szünetel.
  3. Kollégiumi elhelyezésre az egyetem által kiírt kollégiumi felvételi pályázati felhívásra benyújtott eredményes pályázat alapján kerülhet sor.
  4. A férőhelyeket a teljes idejű képzésben résztvevő hallgatók, továbbá az első- és felsőbb évfolyam arányának figyelembevételével kell felosztani évente. A felosztásra a kollégiumi igazgató tesz javaslatot a kancellárnak.

## A pályázati eljárásban részt vevő személyek és testületek

* 1. A kollégiumi pályázatok elbírálásában az alábbi személyek és testületek vesznek részt:
     1. kollégiumi igazgató,
     2. a campusok kollégiumi koordinátorai,
     3. Egyetemi Szociális és Ösztöndíj Bizottság,
     4. Hallgatói Jogorvoslati Bizottság.

## A kollégiumi felvételi pályázati felhívás

* 1. A kollégiumi felvételi pályázati felhívás meghirdetéséről a kollégium igazgató dönt az oktatási, képzésfejlesztési és tanulmányi ügyekért felelős rektorhelyettes és a kancellár egyidejű értesítésével. A kollégiumi felvételi pályázati felhívást a kollégium igazgatója írja ki olyan időpontig, hogy a pályázónak a pályázat beadására legalább 15 nap álljon rendelkezésre.
  2. [[3]](#footnote-3)A kollégiumi felvételi pályázati felhívást a legszélesebb körben közzé kell tenni:
     1. az egyetem hivatalos internetes honlapján,
     2. a Neptun rendszerben,
  3. [[4]](#footnote-4)A kollégiumi felvételi pályázati felhívásnak tartalmaznia kell:
     1. a kollégiumi térítési díj összegét,
     2. a pályázat beadási határidejét,
     3. a kollégiumi bentlakási szerződés tervezetének, a Kollégiumi szervezeti és működési szabályzat és az egyes kollégiumok házirendjének elérhetőségét,
     4. a pályázati adatlap elérhetőségét,
     5. pályázati információs elérhetőségeket.
  4. [[5]](#footnote-5)A pályázati adatlapon fel kell tüntetni:
     1. a pályázat beadásának határidejét,
     2. a pályázat beküldésének postacímét,
     3. a kollégiumi térítési díj havi összegét,
     4. a kollégiumi bentlakási szerződés tervezetének, a Kollégiumi szervezeti és működési szabályzat és az egyes kollégiumok házirendnek elérhetőségét,
     5. pályázati információs elérhetőségeket,
     6. a bírálat szempontjait,
     7. benyújtandó igazolások felsorolását.

## A pályázat benyújtása

* 1. A pályázatot pályázati adatlap kell benyújtani.
  2. [[6]](#footnote-6)A pályázathoz mellékelni kell a pályázati adatlapon megjelölt szociális és egyéb körülményeket alátámasztó okiratokat lehetőség szerint eredeti példányban. Hiánypótlásra nincs lehetőség, kivéve ha a pályázó igazolási kérelmét az Egyetemi Szociális és Ösztöndíj Bizottság elfogadja
  3. A pályázatok beadási határideje felsőbb évfolyamos hallgatók esetében legkésőbb a tavaszi félév szorgalmi időszakának utolsó napja. A leendő első évfolyamos hallgatók esetében a pályázati adatlapon megjelölt beadási határidő azzal, hogy a beadási határidő nem lehet kevesebb 15 napnál. A kollégium igazgatója indokolt esetben a jelen bekezdésben meghatározott határidőt módosíthatja azzal, hogy a beadási határidő ez esetben sem lehet kevesebb 15 napnál.
  4. A pályázatot a kollégium igazgatónak címezve, a borítékon „Kollégiumi pályázat” megjegyzés feltüntetésével személyesen az adott kollégium kollégiumi koordinátoránál, pályázati felhívásban megjelölt helyszínen vagy postai úton az egyetem székhelyén vagy telephelyein található postázóban kell benyújtani.

## A pályázatok elbírálása

* 1. A pályázat elbírálásakor különösen az alábbi szempontokat kell figyelembe venni a pályázati adatlapon feltüntetett szempontok segítségével:
     1. szociális helyzet (ennek keretében a képzési hely és lakóhely közötti távolság),
     2. tanulmányi eredmény,
     3. közösségi munka,
     4. a hallgató korábbi kollégiumi viselkedése, amely etikai, illetve fegyelmi vétség megállapítását, illetve szabálysértési vagy büntető eljárást vont maga után.
  2. A kollégiumokba való egységes felvételi kritériumrendszert a pályázati formanyomtatvány tartalmazza.
  3. A pályázatokat érkeztető bélyegzővel és iktatószámmal kell ellátni.
  4. [[7]](#footnote-7)A pályázatokat az Egyetemi Szociális és Ösztöndíj Bizottság bírálja el. A pályázatokat elbíráló bizottsági ülésre az ESZÖB elnöke a kollégium igazgatót és a campusok kollégiumi koordinátorait tanácskozási joggal meghívja.
  5. A pályázatok bontását, iktatását, formai ellenőrzését, bírálatra történő előkészítését az Egyetemi Szociális és Ösztöndíj Bizottság tanácskozási joggal résztvevő meghívottjaként[[8]](#footnote-8) az illetékes campus kollégiumi koordinátor végzi.
  6. A határidőn túl benyújtott pályázatot érdemi vizsgálat nélkül el kell utasítani kivéve, ha a pályázó igazolási kérelmét az Egyetemi Szociális és Ösztöndíj Bizottság elfogadja. Az igazolási kérelem elbírálására a Hallgatói Követelményrendszer, A hallgatói jogok gyakorlásának és kötelezettségek teljesítésének rendje, a hallgatói kérelmek elbírálása, a hallgatói jogorvoslat rendje rendelkezéseit kell alkalmazni.
  7. A szociális és egyéb körülményeket alátámasztó okiratok csatolásának elmulasztása esetén az adott szociális körülményt nulla ponttal kell értékelni.
  8. A leendő első évfolyamos hallgatók esetén a tanulmányi eredményt a pályázatot benyújtó hallgató felvételekor számított pontszáma alapján kell megállapítani, felsőbb évfolyamos hallgatók esetén az Oktatási Igazgatóság által számított, az utolsó lezárt őszi félévben teljesített tanulmányi eredményt (súlyozott tanulmányi átlagot) kell figyelembe venni. A tanulmányi eredményeket és pontszámokat az Egyetemi Szociális és Ösztöndíj Bizottság elnöke kéri meg az oktatási igazgatótól.
  9. Az Egyetemi Szociális és Ösztöndíj Bizottság a kollégiumi felvételről és a kérelem elutasításáról határozatban dönt. A határozatban meg kell jelölni a beköltözés időpontját, és az azzal kapcsolatos tudnivalókat.
  10. A felvételi eljárás eredményéről az oktatási, képzésfejlesztési és tanulmányi ügyekért felelős rektorhelyettest és a kancellárt értesíteni kell.

## Értesítés felvételi döntésről

* 1. [[9]](#footnote-9)A határozatokat az Egyetemi Szociális és Ösztöndíj Bizottság elnöke kiadmányozza, a kiadmányt a kollégium igazgató hitelesítheti.
  2. [[10]](#footnote-10)A pályázókat az illetékes kollégiumi koordinátoron keresztül az Egyetemi Szociális és Ösztöndíj Bizottság postai úton értesíti legkésőbb a tanévkezdés előtt. A felvételt nyert hallgatónak az érvényes formanyomtatvány szerint kollégiumi bentlakási szerződést kell aláírnia.

## Pótfelvételi eljárás

* 1. A megüresedett kollégiumi férőhelyek feltöltéséről a kollégium igazgató gondoskodik.
  2. [[11]](#footnote-11)Az egyetem jogosult a megüresedett, továbbá a szabadon álló férőhelyekre pótfelvételi eljárás meghirdetni. A pótfelvételi eljárás lefolytatásakor a KEB rendelkezéseit kell megfelelően alkalmazni azzal, hogy a pótfelvételi eljárás meghirdetéséről a kollégium igazgató dönt az oktatási, képzésfejlesztési és tanulmányi ügyekért felelős rektorhelyettes és a kancellár egyidejű értesítésével. A megüresedet, továbbá a szabadon álló férőhelyek kollégiumi várólistáról is feltölthetők. A férőhely hiányában elhelyezést nem nyert hallgató kérheti kollégiumi várólistára vételét.

## A kollégiumi elhelyezés, térítési díj

* 1. [[12]](#footnote-12)A kollégiumi felvétel egy tanévre (10 hónapra), meghatározott külföldi hallgatók esetén 12 hónapra is szólhat.
  2. A kollégiumban elhelyezést nyert hallgatók a kollégiumi férőhely igénybevétele esetén a a Hallgatói Követelményrendszer, Térítési és juttatási szabályzat szerinti térítési díjat fizetnek.
  3. A kollégiumi térítési díjat a diákotthoni alapszolgáltatásért és elhelyezésért, valamint a kollégium által nyújtott szolgáltatásokért kell fizetni.
  4. A kollégiumi térítési díj teljesítésének rendjét és módját és a kollégiumi alapszolgáltatásokat a kollégiumi bentlakási szerződéshez kapcsolódó általános szerződési feltételekben kell meghatározni.
  5. A kollégiumi tagsági jogviszonyból származó hallgatói jogokat és kötelezettségeket, a kollégium működésének a rendjét, az általa nyújtott kiegészítő szolgáltatások igénybevételének feltételeit és a kollégiumi együttélés szabályait a Kollégiumi szervezeti és működési szabályzat, valamint az egyes kollégiumok házirendje határozza meg.

## Jogorvoslat

* 1. Az Egyetemi Szociális és Ösztöndíj Bizottság kollégiumi felvétel tárgyában hozott elsőfokú határozata ellen benyújtott jogorvoslati kérelem tárgyában másodfokon a Hallgatói Jogorvoslati Bizottság jár el.
  2. A kollégiumi felvételi ügyekben hozott határozatok elleni jogorvoslat rendjét a Hallgatói Követelményrendszer, A hallgatói jogok gyakorlásának és kötelezettségek teljesítésének rendje, a hallgatói kérelmek elbírálása, a hallgatói jogorvoslat rendje tartalmazza.
  3. A fellebbezési keretszám a betölthető férőhelyek legalább 3%-a.

## A kollégiumi elhelyezés különleges esetei

## Nemzetközi mobilitási programban részt vevő hallgatók kollégiumi elhelyezése[[13]](#footnote-13)

* 1. A nemzetközi mobilitási programban részt vevő külföldi hallgató hallgatói jogviszonyának keletkezését megelőzően a kollégiumi elhelyezésre vonatkozó igényét írásban nyújtja be az egyetem Nemzetközi Kapcsolatok Központjának (NKK).
  2. Az NKK írásban jelzi az illetékes kollégiumi koordinátornak a kollégiumi elhelyezésre vonatkozó igényeket. Szabad férőhelyek esetén a kollégiumi koordinátor írásban tájékoztatja az NKK-t a kollégiumi elhelyezés lehetőségéről.
  3. A külföldi hallgatók elhelyezéséről szóló döntés a kollégiumi bentlakási szerződés aláírásával valósul meg.
  4. [[14]](#footnote-14)A nemzetközi mobilitási programban részt vevő külföldi hallgatók elhelyezése az egri képzőhelyen a Leányka Úti Kollégiumban történik Az elhelyezésre rendelkezésre álló férőhelyek száma maximum  120 db (egri képzőhelyen 70, gyöngyösi képzőhelyen 30, sárospataki képzőhelyen 10, jászberényi képzőhelyen 10).
  5. A nemzetközi mobilitási programban részt vevő külföldi hallgatók a kancellár által kancellári utasításban megállapított térítési díjat kötelesek megfizetni, a kollégiumi bentlakási szerződésben meghatározott módon.

## Kepes György Szakkollégium

* 1. A Kepes György Szakkollégiumba a felvétel a szakkollégium alapszabályában foglaltak szerint történik.
  2. Elhelyezés: Leányka Úti Kollégium.
  3. Férőhelyek száma: 30 db.
  4. A szakkollégiumba való felvételről és kizárásról, a szakkollégiumi férőhely lemondásáról, illetve az új felvételről a szakkollégium elnöke értesíti a kollégium igazgatót.

## Egri Roma Szakkollégium

* 1. Az Egri Roma Szakkollégiumba a felvétel a szakkollégium alapszabályában foglaltak szerint történik.
  2. [[15]](#footnote-15)Elhelyezés:   
     - Egri Campus Almagyardombi Kollégium: 12 db férőhely  
     - Jászberényi Campus: 4 db férőhely  
     - Sárospataki Comenius Campus: 4 db férőhely  
     - Gyöngyösi Károly Róbert Campus: 4 db férőhely
  3. A szakkollégiumba való felvételről és kizárásról, a szakkollégiumi férőhely lemondásáról, illetve az új felvételről a szakkollégium elnöke értesíti a kollégium igazgatót.
  4. [[16]](#footnote-16)A Roma Szakkollégiumba felvételt nyert hallgatók kollégiumi elhelyezése térítésmentes az adott tanévben.

## Károly Róbert Szakkollégium

* 1. A Károly Róbert Szakkollégiumba a felvétel a szakkollégium alapszabályában foglaltak szerint történik.
  2. Elhelyezés: Károly Róbert Diákotthon.
  3. Férőhelyek száma: 50 db.
  4. A szakkollégiumba való felvételről és kizárásról, a szakkollégiumi férőhely lemondásáról, illetve az új felvételről a szakkollégium elnöke értesíti a kollégium igazgatót.

## Sportkollégiumi elhelyezés

1. 1. A sportkollégiumi elhelyezés pályázat útján érhető el. Pályázhatnak, akik rendszeresen részt vállalnak az egyetem és Eger, Gyöngyös, Jászberény vagy Sárospatak sportéletében, illetve sportteljesítményük kivételes színvonalat mutat, eredményesen vesznek részt hazai és nemzetközi versenyeken. A pályázat elbírálásánál előnyt élveznek az egyetemi sportklub igazolt sportolói.
   2. Jelen paragrafus vonatkozásában:
      1. [[17]](#footnote-17)„*élsportoló*”: aki sportága legmagasabb osztályaiban (NBI és OBI) szerepel, illetve egyéni sportág esetén európai és világversenyeken képviseli hazánkat vagy korosztályos válogatottban versenyez vagy az adott sportág országos bajnokságán 1-3. helyezést ért el.
      2. „*egyetemi szintű sportoló*”: Azon olimpiai sportágakban versenyzők, akik első-, de nem a legmagasabb osztályban és másodosztályban (területi, megyei, városi bajnokságban, MEFOB) versenyeznek, illetve egyéni sportág versenyzői, akik az adott sportág országos bajnokságának 4. vagy egyéb helyezettjei és egyetemi, városi, megyei klubban korosztályos válogatottak.
   3. Pályázni az egyetem Sporttudományi Intézetének Sportirodájához (továbbiakban: Sportiroda) lehet, az általa meghatározott időben és határidőig – amely lehetőség szerint igazodik a rendes kollégiumi felvételi eljárás időszakához – kell. A Sportkollégiumba való felvételről és kizárásról, a sportkollégiumi férőhely lemondásáról, illetve az új felvételről a Sportiroda vezetője értesíti a kollégiumi igazgatót.
   4. [[18]](#footnote-18)Az elhelyezésre rendelkezésre álló férőhelyek száma: 60 db (egri képzőhelyen 40, gyöngyösi képzőhelyen 10, sárospataki képzőhelyen 5, jászberényi képzőhelyen 5).
   5. A kollégiumi felvétel egy tanévre (10 hónapra) szól.
   6. A sportoló hallgatók elhelyezése az egri képzőhelyen a Leányka Úti Kollégiumban történik.
   7. A sportolói kollégiumba felvett hallgató a Hallgatói térítési és juttatási szabályban meghatározott összegű kedvezményes térítési díjat fizet.

1. módosította a Szenátus a 37/2017. (IV.12.) számú határozatával [↑](#footnote-ref-1)
2. módosította a Szenátus a 37/2017. (IV.12.) számú határozatával [↑](#footnote-ref-2)
3. módosította a Szenátus a 37/2017. (IV.12.) számú határozatával [↑](#footnote-ref-3)
4. módosította a Szenátus a 37/2017. (IV.12.) számú határozatával [↑](#footnote-ref-4)
5. módosította a Szenátus a 37/2017. (IV.12.) számú határozatával [↑](#footnote-ref-5)
6. módosította a Szenátus a 37/2017. (IV.12.) számú határozatával [↑](#footnote-ref-6)
7. módosította: a Szenátus 88/2016. (XII.14.) számú határozatával [↑](#footnote-ref-7)
8. módosította: a Szenátus 2016. augusztus 24-i ülésén a 25/2016. (VIII.24.) számú határozatával [↑](#footnote-ref-8)
9. módosította: a Szenátus 88/2016. (XII.14.) számú határozatával [↑](#footnote-ref-9)
10. módosította a Szenátus a 37/2017. (IV.12.) számú határozatával [↑](#footnote-ref-10)
11. módosította a Szenátus a 37/2017. (IV.12.) számú határozatával [↑](#footnote-ref-11)
12. módosította a Szenátus a 37/2017. (IV.12.) számú határozatával [↑](#footnote-ref-12)
13. módosította a Szenátus a 37/2017. (IV.12.) számú határozatával [↑](#footnote-ref-13)
14. módosította a Szenátus a 33/2018. (IV.25.) számú határozatával [↑](#footnote-ref-14)
15. módosította a Szenátus a 12/2017. (II.15.) számú határozatával [↑](#footnote-ref-15)
16. beiktatta a Szenátus a 12/2017. (II.15.) számú határozatával [↑](#footnote-ref-16)
17. módosította a Szenátus a 14/2018. (II. 15.) számú határozatával [↑](#footnote-ref-17)
18. módosította a Szenátus a 33/2018. (IV.25.) számú határozatával [↑](#footnote-ref-18)